Mai Mercado (KF), 2025-01-28:
I foråret 2020 kom SF med et beslutningsforslag om at indføre en omvendt fodlænke for stalkingofre, og der var en bred enighed i salen om, at det var et godt forslag.
Regeringen valgte efterfølgende på baggrund af SF's forslag, at den ville indføre en omvendt fodlænke, og derfor står vi nu med lovforslaget her 2 år efter.
Så ros til SF for at fremsætte forslaget, og ros til regeringen for at levere.
Det er derfor, at vi også har strammet op på lovgivningen i forhold til stalking igennem de senere år.
I Norge er der færre stalkingofre, som lever i konstant frygt.
For i Norge findes den omvendte fodlænke, hvor det er stalkeren, altså voldsudøveren, som er udstyret med en alarm.
Det betyder, at der bliver dannet en ring rundt om offerets bopæl, og hvis den ring overtrædes, så går alarmen hos politiet, som først og fremmest så vil bringe offeret i sikkerhed.
Fodlænken virker, og faktisk skubber den ansvaret fra offeret over på gerningsmanden og voldsmanden, og det giver den stalkede mindre frygt og en større mulighed for at leve et normalt liv.
Derfor bakker vi selvfølgelig også op om et forsøg med at indføre en omvendt fodlænke herhjemme.
I lovforslaget står der, at påbud om elektronisk kontrol forudsættes navnlig anvendt i stalkingsager og i sager om partnervold, men at anvendelsen ikke er begrænset hertil.
Der står også, at det er en betingelse, at en person er underlagt et opholdsforbud efter lovens § 3.
Som en del af opholdsforbuddet vil personen have et strafsanktioneret forbud mod at færdes eller opholde sig inden for en nærmere fastsat geografisk forbudszone.
I første omgang er der et begrænset antal fodlænker til rådighed – kun 15 styk.
Det er ikke nogen hemmelighed, at vi i Det Konservative Folkeparti har ambitioner om mere, både for dem, der bliver stalket, altså i forhold til at få flere fodlænker, men også i forhold til at udvide målgruppen for dem, som bærer en omvendt fodlænke.
Her vil jeg ikke undlade at nævne, at Konservative har et erklæret mål om, at bandemedlemmer, som er idømt et opholdsforbud, også skal inddrages som målgruppe, så de også får en omvendt fodlænke om benet.
Ministeren har i hvert fald ikke været afvisende over for det forslag.
Sidste år blev otte bandemedlemmer idømt et opholdsforbud i hele Odense Kommune, og det kan jo være relativt vanskeligt for politiet at holde styr på, og omvendt vil det være relativt enkelt med en omvendt fodlænke.
Så snart man overskrider kommunegrænsen, ved man, at så går alarmen.
Jeg havde håbet på med det lovforslag, vi sidder med i dag, at varigheden ville være længere.
Ifølge Danner har den længste straf i Norge, hvor man har båret en omvendt fodlænke, været 5 år, og selv om påbuddet om elektronisk fodlænke kan forlænges, skal man jo ikke underkende den angst og den frygt, det kan skabe hos et offer, at man kun er beskyttet et år ad gangen.
Vi havde også håbet, at konsekvenserne ved at overtræde påbuddet ville være hårdere end bødestraf.
I lovforslaget står, at den, som forsætligt overtræder et påbud, straffes med bøde eller fængsel indtil 2 år, men der står også, at hvis man overtræder forbuddet, vil det i første omgang som udgangspunkt blive straffet med bøde.
Det mener vi er problematisk, for hvis straffen er for mild, vil flere blive ansporet til at overtræde påbuddet til stor frygt for ofrene.
Så selv om vi bakker op om forsøget med de 15 fodlænker, mener vi, at der er for få.
Målgruppen er for snæver, i forhold til hvad potentialet er, og vi mener også, at straffen for at overtræde påbuddet er for lav.
Alligevel skal regeringen have ros for at komme med lovforslaget og for, at der nu rent faktisk kommer et forsøg, hvor man kan indhente og høste erfaringer; og så håber jeg, vi bliver det klogere, så vi komme videre og bruge den omvendte fodlænke, også i andre sammenhænge.